Oficiālais Vēstnesis 247 E , 06/10/2005 Lpp. 0159 - 0161



P6_TA(2005)0011 Spīdzināšana Irānā Eiropas Parlamenta rezolūcija par Irānu Eiropas Parlaments, - ņemot vērā savas iepriekšējās rezolūcijas par Irānu, - ņemot vērā ES un Irānas dialogu par cilvēktiesību jautājumiem un galvenokārt šā dialoga ceturto kārtu, kas notika 2004. gada 14. un 15. jūnijā Teherānā, kura laikā Irānas valdība pauda apņemšanos veicināt cilvēktiesību un tiesiskuma ievērošanu, - ņemot vērā ANO Vispārējo cilvēktiesību deklarāciju un Starptautisko paktu par pilsoņtiesībām un civilajām tiesībām, kā arī ANO Konvenciju par bērnu tiesībām, kurās Irāna ir dalībvalsts, - ņemot vērā Irānas Islāma Republikas tiesu sistēmas vadītāja 2002. gada decembrī tiesnešiem adresēto ieteikumu noteikt alternatīvus sodus gadījumos, kad parasti piemēro nomētāšanu ar akmeņiem, un 2004. gada aprīļa paziņojumu par spīdzināšanas aizliegumu un tam sekojošo attiecīgo tiesību aktu pieņemšanu Irānas Parlamentā, ko Uzraugu padome apstiprināja 2004. gada maijā, - ņemot vērā Eiropadomes 2004. gada 16. - 17. decembra secinājumus, - ņemot vērā tā 2004. gada 10. marta lēmumu [1] izveidot Parlamentu sadarbības delegāciju attiecībām ar Irānu, - ņemot vērā Reglamenta 115. panta 5. punktu, A. tā kā tiek saņemts arvien vairāk ziņojumu par nāvessodiem, kas izpildīti vai piespriesti, uzskatāmi ignorējot starptautiski atzītās garantijas, ieskaitot sodus, ko piespriež nepilngadīgiem likumpārkāpējiem, grūtniecēm un personām ar garīgu invaliditāti; B. tā kā ANO Ģenerālās Asamblejas 2004. gada 20. decembra Rezolūcijā ir minēti stāvokļa pasliktināšanās apziņas, izteiksmes un preses brīvību jomā, it īpaši kriminālvajāšana saistībā ar politisko uzskatu nevardarbīgu paušanu, ieskaitot patvaļīgus arestus un turēšanu ieslodzījumā bez apsūdzības vai tiesas; C. tā kā ziņojumi liecina par patvaļīgiem žurnālistu, interneta žurnālistu un interneta lietotāju arestiem, tiešsaistes publikāciju bloķēšanu, draudiem pret žurnālistiem, kuri ziņo par spīdzināšanu, kā arī ilgiem cietumsodiem, ko viņiem piespriež Irānas tiesu sistēma, tādējādi bargi vēršoties pret Irānas sabiedrības vienīgo iespēju piekļūt informācijai, kas nav pakļauta cenzūrai; D. tā kā ANO īpašais referents Ambeyi Ligabo ir konstatējis, ka Irānas Preses likums un Krimināllikums neatbilst Starptautiskā pakta par pilsoniskajām un politiskajām tiesībām 19. panta 3. punktā noteiktajiem pieļaujamajiem ierobežojumiem; E. tā kā Irāna joprojām nav noslēgusi Konvenciju par jebkuras sieviešu diskriminācijas izskaušanu un tās parlaments nesen noraidīja likumprojektu par dzimumu līdztiesību; F. tā kā Padome 2004. gada 13. un 14. decembrī pēc iepazīšanās ar Starptautiskās kodolenerģijas aģentūras apstiprinājumu tam, ka Irāna pārtrauc visas darbības saistībā ar kodolenerģijas bagātināšanu un pārstrādi, un ar nolūku atsākt sarunas par tirdzniecības un sadarbības nolīgumu, kā arī objektīvām garantijām, ka Irānas kodolprogramma ir paredzēta tikai miermīlīgiem mērķiem, sniedza atbalstu sarunu procesam saistībā ar ES un Irānas ilgtermiņa vienošanos; 1. atkārtoti pauž vispārēju nosodījumu nāvessodiem, īpaši stingri vēršoties pret nāvessodiem, ko piespriež un/vai izpilda nepilngadīgiem likumpārkāpējiem, grūtniecēm un personām ar garīgu invaliditāti; 2. aicina Irānas varas iestādes pierādīt, ka tās īsteno pasludināto moratoriju attiecībā uz nomētāšanu ar akmeņiem, un prasa nekavējoties saskaņā ar izteikto paziņojumu īstenot spīdzināšanas aizliegumu, ko ir pieņēmis Irānas Parlaments un apstiprinājusi Uzraugu padome; 3. nosoda tiesu sistēmas kampaņu, kas vērsta pret žurnālistiem, interneta žurnālistiem un interneta lietotājiem un ved pie izdevumu slēgšanas, apcietinājumiem un saskaņā ar ziņojumiem — plaši izplatītas spīdzināšanas un nepatiesas piespiedu atzīšanās, un aicina varas iestādes atbrīvot personas, kas ir ieslodzītas, tiek tiesātas vai ir notiesātas par nevardarbīgiem pārkāpumiem, kas ir saistīti ar presi vai uzskatu paušanu; 4. aicina Irānas Parlamentu pielāgot Irānas Preses likumu un Kriminālkodeksu Starptautiskajam paktam par pilsoniskajām un politiskajām tiesībām un it īpaši atcelt visus krimināltiesību noteikumus, kuros ir runa par uzskatu nevardarbīgu paušanu, tostarp presē; 5. aicina varas iestādes ievērot starptautiski atzītās garantijas, cita starpā attiecībā uz oficiāli atzītām vai neatzītām reliģiskajām minoritātēm piederošām personām; 6. atzinīgi vērtē Hajieh Esmailvand nāvessoda izpildes atlikšanu un ziņas par Leyla Moafi lietas nodošanu tiesu psihiatriem viņas garīgā stāvokļa izvērtēšanai, tomēr uzsver, ka "noziegumi", par kuriem viņu tur aizdomās, nav starptautiski atzīstami kā kriminālpārkāpumi un viņas kriminālvajāšana neatbilst starptautiskajiem cilvēktiesību standartiem; 7. uzsver, ka pieaugušu personu abpusēji labprātīgas dzimumattiecības attiecas uz privātās dzīves jomu, un prasa nekavējoties atbrīvot visas personas, kas tiek turētas apcietinājumā par šādu rīcību; 8. atzinīgi vērtē un atbalsta ES un Irānas sarunu procesu par kodolenerģijas jautājumiem kā iespēju sekmēt ES un Irānas politisko un cilvēktiesību dialogu, kā arī ES un Irānas ekonomiskās un tirdzniecības attiecības, un atbalsta Padomi, kas sagaida Irānas rīcību citos jautājumos, kas ES rada bažas, piemēram, pārtraukt atbalstīt teroristu organizācijas, veicināt cilvēktiesību ievērošanu, mainīt savu pieeju Tuvo Austrumu miera procesam; 9. prasa Ārlietu komitejai un Pilsoņu brīvību komitejai izskatīt iespējas, kādā veidā Parlaments var iesaistīties Padomes 2001. gada 27. decembra kopējās nostājas Nr. 2001/931/KĀDP par īpašiem pasākumiem saistībā ar cīņai pret terorismu [2] regulāras atjaunināšanas procesā, ņemot vērā attīstību kopš 2001. gada; 10. cer, ka Parlamentu sadarbības delegācijas izveidošana attiecībām ar Irānu tam ļaus iesaistīties auglīgās diskusijās ar Irānas Parlamentu un Irānas pilsonisko sabiedrību; 11. uzdod tā priekšsēdētājam nosūtīt šo rezolūciju Padomei, Komisijai un KĀDP Augstajam Pārstāvim, dalībvalstu valdībām un parlamentiem, kā arī Irānas Islāma Republikas valdībai un Parlamentam. [1] Pieņemtie teksti, P5_TA(2004)0166. [2] OV L 344, 28.12.2001., 93. lpp. --------------------------------------------------